Document ID: 32004D0367

32004D0367
L 114/36
JURNALUL OFÍCIAL AL UNIUNII EUROPENE
DECIZIA COMISIEI
din 19 aprilie 2004
de modificare a Deciziei 95/30/CE în vederea stabilirii condițiilor pentru importurile provenind din Maroc de moluște bivalve din specia Acanthocardia tuberculatum, recoltate și transformate în conformitate cu condițiile prevăzute de Decizia 96/77/CE
[notificată cu numărul C(2004) 1386]
(Text cu relevanță pentru SEE)
(2004/367/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), în special articolul 11 alineatul (1),
întrucât:
(1)
Decizia 95/30/CE a Comisiei (2) stabilește condițiile specifice pentru importurile de produse pescărești și de produse agricole provenind din Maroc.
(2)
Studiile științifice efectuate asupra moluștelor bivalve din specia Acanthocardia tuberculatum, recoltate în zonele care prezintă un nivel ridicat de toxine paralizante PSP (Paralytic Shellfish Poison), au arătat că un tratament termic adecvat poate garanta o reducere a nivelului de PSP până la un nivel nedetectabil, în condițiile în care nivelul inițial al contaminării nu depășește 300 μg la 100 g de carne de moluște.
(3)
Pe baza studiilor menționate, Comisia adoptă Decizia 96/77/CE din 18 ianuarie 1996 de stabilire a condițiilor de recoltare și transformare a anumitor moluște bivalve provenite din zonele unde nivelul de toxină paralizantă din crustacee depășește limita stabilită de Directiva 91/492/CEE a Consiliului (3).
(4)
În conformitate cu Decizia 96/77/CE, Spania este autorizată să recolteze, în anumite condiții, moluște bivalve din specia Acanthocardia tuberculatum în zonele în care nivelul de toxine PSP în părțile comestibile ale acestor moluște este mai mare de 80 μg la 100 g, dar mai mic de 300 μg la 100 g. Aceste moluște bivalve pot fi destinate consumului uman, în cazul în care, după transformare, au fost supuse, lot cu lot, unei analize pentru a verifica dacă nu conțin toxine PSP la un nivel detectabil prin metoda de analiză biologică.
(5)
În Maroc se găsesc, de asemenea, moluște bivalve din specia Acanthocardia tuberculatum cu un nivel de toxine PSP în părțile comestibile mai mare de 80 μg la 100 g, dar mai mic de 300 μg la 100 g.
(6)
Marocul a furnizat garanții în ceea ce privește aplicarea condițiilor prevăzute de Decizia 96/77/CE în cazul moluștelor bivalve din specia Acanthocardia tuberculatum.
(7)
Este necesar să se autorizeze importurile provenind din Maroc de conserve de moluște bivalve din specia Acanthocardia tuberculatum, recoltate și transformate în conformitate cu cerințele de sănătate prevăzute de Directiva 91/493/CEE și în conformitate cu condițiile de recoltare și de transformare prevăzute de Decizia 96/77/CE.
(8)
Decizia 95/30/CE trebuie modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 95/30/CE se modifică după cum urmează:
1.
La articolul 2, se adaugă alineatul (4) următor:
„(4) Conservele de moluște bivalve transformate, din specia Acanthocardia tuberculatum, trebuie însoțite:
(a)
de o atestare sanitară suplimentară, în conformitate cu modelul din anexa A și
(b)
de rezultatele analizei care atestă că moluștele nu conțin toxine PSP (paralytic shellfish poison) în cantități detectabile prin metoda de analiză biologică.”
2.
Textul anexei la prezenta decizie se adaugă la anexa A.
Articolul 2
Prezenta decizie se aplică de la data de 24 aprilie 2004.
Articolul 3
Prezenta decizie se adresează statelor membre.
Adoptată la Bruxelles, 19 aprilie 2004.

Labels: 3
18
6